1 Nullus abbas Ordinis nostri monachum vel conversum tradat alicui personae, nisi domino Papae, quae non sit de Ordine nostro, ad habitandum cum eo. 2 De commendationibus, quod annis praeteritis dictum est et scriptum, diligenter et firmiter teneatur. 3 Diebus sabbatorum in infirmitoriis nostris carnes non comedantur, nisi forte abbas vel prior, absente abbate, circa aliquem dispensaverit pro gravissima infirmitate. 4 Unam tantum crucem licet super altare ponere praeter communem ligneam, cum vase reliquiarum, sine cereis, in praecipuis festivitatibus tantum ad missas. 5 Nullus Ordinis nostri litteras, quarum tenorem non novit, ad aliquam personam portare praesumat. 6 Quicumque monachus miserit malitiose manum in abbatem suum, mittatur de domo sua in aliam domum, ultimus omnium sit, in ordine suo non ministret, legere et cantare et ministrare ad missas privatas poterit. Et haec poenitentia nulli relaxetur, nisi ad nutum generalis Capituli. Similiter et conversi a domo propria amoveantur, ultimi omnium sint, nec redeant ad domos suas, nisi ad nutum generalis Capituli. De ieiuniis et disciplinis, et si quid aliud ad poenam addendum fuerit, pater abbas diligenter inspiciat, et addat. 7 Abbates qui excepta causa morbi non venerint ad Capitulum cum venire debuissent, sex diebus sint in levi culpa, uno eorum in pane et aqua. 8 Abbates qui levaverunt pueros de sacro fonte, tribus diebus sint in levi culpa. Qui vero baptizaverunt, et etiam qui aquam ad hoc consecraverunt, sex diebus sint in levi culpa, uno eorum in pane et aqua, et utrique septem diebus extra stallum abbatis. Sed si quis monachus de licentia abbatis vel prioris sui id fecerit, similiter patiatur ; si sine licentia, praeter hoc, sit tribus diebus in pane et aqua. Qui de cetero id praesumpserit, districtius punietur, quia contra canones est. 9 Sententia praeterito anno dictata de vino vel cervisiis non dandis ad grangias, sicut scripta est teneatur ; et quod in ea dicitur in Francia, non est intelligendum in Aquitania, sed in Senonensi et Remensi provincia. 10 Abbates qui usque ad Pascha non emendaverint, ex tunc ab officio abbatis abstineant, si per eos steterit quod non emendetur ; si conversi eis, immo Ordini obtemperare noluerint, a communione sancta abstineant, donec digne sit emendatum. 11 Ordinati ab episcopo suspenso non exequantur officia illa, nisi ex indulgentia domini Papae. 12 Qui praesidet Capitulo semper unum teneat secum de quatuor primis abbatibus in Capitulo, modo unum, modo alterum, per diversa spatia diei, dum definitiones fiunt, et duos de aliis discretioribus. 13 De eleemosynis quae distribuuntur, tres partes pro defunctis dentur super maiorem mensam, tollendae a portario, et in vestibus vel calciamentis pauperibus distribuendae. 14 Ad disciplinae districtionem pertinet ut monachi vel conversi ante abbatem suum vel priorem non nisi per tertiam personam sibi invicem loquantur. Qui aliter praesumpserit, in capitulo veniam petat, vel qui audierit, proclamet, et digne corrigatur. Qui vero aliis personis loquuntur, et occasione illarum quasi per tertiam personam loquuntur monachis vel conversis, silentium frangere est, et omnino non licet. 15 Nulla persona Ordinis nostri, si in eius electione in episcopum controversia orta fuerit, causam super hoc intret, vel iudicem adeat, vel ad eum aliquem mittat. 16 Pro necessitate indultum est, ut foris ubi competentia stramina non habemus, super culcitris iaceamus. Districte igitur praecipitur, ut ubi habere ea sufficienter poterimus, a culcitris abstineamus. 17 Monachus coram conventu de collatione vel choro evocatus ab abbate vel priore, si perdiderit benedictionem collationis, vel orationem in choro non petat inde veniam, nisi pro *Pater noster* et *Credo in Deum*. 18 Quidam ponunt in cartis suis hoc vel aliud  promisimus in verbo veritatis  ; ulterius non fiat. 19 Fibulae non nisi ligneae et flexibiles fiant. 20 Ad vesperas S. Vincentii dicatur duodecimum responsorium, id est *Gloria et honore*. 21 Quicumque Ordinis nostri ab octavis Pentecostes usque ad festivitatem s. crucis, sexta feria moratur in villis, ieiunet, sicut nos ammonuit dominus Albanensis. 22 Nomina abbatiarum s[an]c[t]i Gildasii et s[an]c[t]i Cypriani pictaviensis scribantur in communi anniversario. 23 In singulis kalendariis tocius Ordinis nostri scribatur nomen Ricardi comitis pictaviensis filii regis Angliae, ut audito eius obitu fiat pro eo quantum pro uno de nobis. 24 Monachus vel conversus qui eiectus fuerit proprio vitio de monasterio suo cum *litteris* commendatitiis, si denuo transierit per domum illam, non ingrediatur nisi cum licentia proprii abbatis illius monasterii. 25 Quando presens defunctus fuerit in ecclesia, monachi infirmi ad vesperas et ad matutinum facient officium pro defuncto in infirmitorio. 26 In singulis abbatiis Ordinis nostri scribatur nomen Marie quondam ducisse Burgundie ut audito eius obitu fiat pro ea per totum Ordinem quantum pro uno de nobis et scribatur in regula. 27 Quando festivitas s[an]c[t]i Marci evangeliste V° kalendas maii celebratur, in ultimis vesperis ad Magnificat dicatur *Tua s*[*unt*]. Quando vero IV° kalendas agitur, dicatur ad Benedictus *In medio et in circuitu*. Quando festivitas [de] sancta Lucia feria secunda illuxerit, vespere de dominica sint. Quod simili modo agendum est in festum (*sic*) s[an]c[t]i. Gregorii et s[an]c[t]i Ambrosii. 28 Statutum est in generali capitulo ut hore beate Marie dicuntur in conventu et in infirmitorio hoc modo. In intervallo quod est inter nocturnos et laudes dicantur matutini ante officium defunctorum si tunc dicendum est. Relique hore statim post horas canonicas subsequantur. Invitatorium, hymni, antiphone, psalmi, responsoria canentur sicut ad officium defunctorum. Ad psalmos et lectiones omnes sedebunt. Intermittantur tamen a dominica prima adventus domini usque ad octavas epiphanie et a ramis palmarum usque ad octavas pasche, et a sabbato pentecostes usque ad octavas eiusdem, et intra octavas assumptionis s[an]c[t]e marie, et in omnibus festis XII lectionum. In his tamen temporibus unusquisque agat sicut solitum erat. In dominicis et festis diebus agetur commemoratio more solito, nec ad antiphonam petetur venia, sed ad versiculum *Ave Maria*. 29 Sciendum est quod quotiens conventus in grangia commoratur, nichilominus tamen ab eis qui in abbatia remanent ordo per omnia teneatur. 30 Nullus abbas cogatur priorem suum vel maiorem cellerarium alii monasterio dare in abbatem nisi per generale Capitulum. 31 De fugitivis ad ordinem redeuntibus sententia olim instituta teneatur. 32 Abscindentes et incidentes et peregrinantes non nisi per generale Capitulum in domo de qua exeunt recipiantur. 33 De visitatoribus sicut scriptum est in forma visitationis teneatur. 34 De ingressu mulierum in domos nostras sicut olim prohibitum est observetur. 35 Abbates benedicendi nichil dent pro benedictionibus suis quia simoniacum est. Imo potius a benedictionibus abstineant vel differant. 36 In festivitate s. Thomae martyris, Anglis ab olim concessae sunt duae missae, ceteris una. 